Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 92/24/EΟΚ του Συμβουλίου σχετικά με τις συσκευές περιορισμού της ταχύτητας ή συναφή συστήματα περιορισμού της ταχύτητας ορισμένων κατηγοριών οχημάτων με κινητήρα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στόχος της πρότασης

Η οδηγία 92/24/ΕΟΚ συνιστά μία από τις ξεχωριστές οδηγίες στο πλαίσιο της έγκρισης τύπου μηχανοκίνητων οχημάτων και αφορά τις συσκευές περιορισμού της ταχύτητας ή συναφή ενσωματωμένα στο όχημα συστήματα περιορισμού της ταχύτητας ορισμένων κατηγοριών μηχανοκίνητων οχημάτων (φορτηγών και λεωφορείων). Σκοπός της πρότασης είναι να τροποποιηθεί το πεδίο εφαρμογής της εν λόγω οδηγίας, ώστε να καλύπτει τα ελαφρότερα εμπορικά οχήματα όπως τα μικρά λεωφορεία και τα οχήματα μεταφοράς εμπορευμάτων με μέγιστη μάζα άνω των 3,5 τόνων.

2. Νομική βάση

Τα μέτρα προτείνονται βάσει του άρθρου 95 της συνθήκης ΕΚ. Τα μέτρα εντάσσονται στο ευρωπαϊκό σύστημα έγκρισης τύπου και η συμμόρφωση θα καταστεί υποχρεωτική για τις νέες εγκρίσεις τύπου ΕΚ που πρόκειται να εκδοθούν από τις εθνικές αρχές μετά από καθορισμένη μεταβατική περίοδο.

3. Ιστορικό

Επί του παρόντος, η οδηγία 92/24/ΕΟΚ περιλαμβάνει τις τεχνικές απαιτήσεις για την έγκριση τύπου συσκευών περιορισμού της ταχύτητας και ισχύει για τα μηχανοκίνητα οχήματα των κατηγοριών N2 (μεσαία φορτηγά) και M3 (λεωφορεία και πούλμαν) με μέγιστη μάζα που υπερβαίνει τους 10 τόνους, καθώς και για μηχανοκίνητα αυτοκίνητα κατηγορίας N3 (βαρέα φορτηγά). Η υπό εξέταση οδηγία συνδέεται με την οδηγία 92/6/ΕΟΚ σχετικά με την εγκατάσταση και τη χρήση συσκευών περιορισμού της ταχύτητας στις ίδιες κατηγορίες οχημάτων.

Με βάση τη θετική εμπειρία και με σκοπό την περαιτέρω προώθηση της οδικής ασφάλειας και της προστασίας του περιβάλλοντος, εγκρίθηκε προσφάτως η οδηγία 2002/85/ΕΚ του Ευρωπαϊκού Κοινοβουλίου και του Συμβουλίου σχετικά με την εγκατάσταση και τη χρήση συσκευών περιορισμού της ταχύτητας. Η εν λόγω οδηγία επεκτείνει το πεδίο εφαρμογής της οδηγίας 92/6/ΕΟΚ και εισάγει συσκευές περιορισμού της ταχύτητας για όλα τα οχήματα που διαθέτουν περισσότερα από οκτώ καθίσματα εκτός του καθίσματος του οδηγού και τα οποία χρησιμοποιούνται για τη μεταφορά επιβατών (κατηγορίες M2 και M3), καθώς και για όλα τα οχήματα που χρησιμοποιούνται για τη μεταφορά εμπορευμάτων και των οποίων η μέγιστη μάζα υπερβαίνει τους 3,5 τόνους (κατηγορίες N2 και N3).

Για να επιτραπεί η χορήγηση έγκρισης τύπου σε όλα τα οχήματα και τις συσκευές περιορισμού της ταχύτητας που καλύπτονται από την παρούσα τροποποίηση κρίνεται πλέον σκόπιμο να τροποποιηθεί δεόντως το πεδίο εφαρμογής της οδηγίας 92/24/ΕΟΚ για την έγκριση τύπου σχετικά με τις κατασκευαστικές προδιαγραφές για τις συσκευές περιορισμού της ταχύτητας.

4. Περιεχόμενο της πρότασης

Προτείνεται η επέκταση του πεδίου εφαρμογής της οδηγίας 92/24/ΕΟΚ ώστε να καλύπτει όλα τα μηχανοκίνητα οχήματα των κατηγοριών M2, M3, N2 και N3. Ως εκ τούτου, κρίνεται απαραίτητο να τροποποιηθούν το άρθρο 1 και το παράρτημα I, σημείο 1.1 που σχετίζονται με το πεδίο εφαρμογής της υπό εξέταση οδηγίας. Οι τεχνικές απαιτήσεις και οι διοικητικές διατάξεις σχετικά με την έγκριση τύπου παραμένουν ως έχουν.

5. Συμπεράσματα

Η παρούσα πρόταση οδηγίας του Ευρωπαϊκού Κοινοβουλίου και του Συμβουλίου θα επεκτείνει τις εναρμονισμένες απαιτήσεις για τις συσκευές περιορισμού της ταχύτητας ή συναφή ενσωματωμένα στο όχημα συστήματα περιορισμού της ταχύτητας σε όλα τα μηχανοκίνητα οχήματα των κατηγοριών M2 και M3 για τη μεταφορά επιβατών.

2003/0122 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 92/24/EΟΚ του Συμβουλίου σχετικά με τις συσκευές περιορισμού της ταχύτητας ή συναφή συστήματα περιορισμού της ταχύτητας ορισμένων κατηγοριών οχημάτων με κινητήρα

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ C , , σ. .

τη γνώμη της Ευρωπαϊκή Οικονοϴική και Κοινωνική Επιτροπή [2],

[2] ΕΕ C , , σ. .

αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης,

Εκτιμώντας τα εξής:

(1) Πρέπει να ληφθούν μέτρα ώστε να εξασφαλιστεί η εύρυθμη λειτουργία της εσωτερικής αγοράς.

(2) Η οδηγία 92/24/ΕΟΚ του Συμβουλίου της 31ης Μαρτίου 1992 σχετικά με τις συσκευές περιορισμού της ταχύτητας ή συναφή συστήματα περιορισμού της ταχύτητας ορισμένων κατηγοριών οχημάτων με κινητήρα συγκαταλέγεται στις επιμέρους οδηγίες της διαδικασίας κοινοτικής έγκρισης που καθιερώθηκε με την οδηγία 70/156/ΕΟΚ της 6ης Φεβρουαρίου 1970 του Συμβουλίου σχετικά με την έγκριση των μηχανοκίνητων οχημάτων και των ρυμουλκουμένων τους. οι διατάξεις της οδηγίας 70/156/ΕΟΚ οι σχετικές με τα τεχνικά συστήματα, μέρη και ανεξάρτητες μονάδες των οχημάτων εφαρμόζονται στην παρούσα οδηγία.

(3) Οι συσκευές περιορισμού της ταχύτητας για οχήματα που χρησιμοποιούνται για τη μεταφορά επιβατών και για τη μεταφορά εμπορευμάτων με μέγιστη μάζα που υπερβαίνει τους 10 τόνους είχαν θετική συμβολή στη βελτίωση της οδικής ασφάλειας και στη μείωση των σοβαρών τραυματισμών σε περιπτώσεις ατυχημάτων, καθώς και στον περιορισμό της ατμοσφαιρικής ρύπανσης και της κατανάλωσης καυσίμων.

(4) Το πεδίο εφαρμογής της οδηγίας 92/6/ΕΟΚ του Συμβουλίου σχετικά με την εγκατάσταση και τη χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα επεκτάθηκε ώστε να καλύπτει ελαφρύτερα οχήματα των κατηγοριών M2 και N2. Είναι επομένως απαραίτητο να τροποποιηθεί αναλόγως το πεδίο εφαρμογής της οδηγίας 92/24/EΟΚ όσον αφορά τις απαιτήσεις κατασκευής των συσκευών περιορισμού της ταχύτητας ώστε να καλύπτονται οι ίδιες κατηγορίες οχημάτων με κινητήρα.

Η οδηγία 92/24/EΟΚ πρέπει επομένως να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 92/24/ΕΟΚ τροποποιείται ως εξής:

1. Το άρθρο 1 αντικαθίσταται από το εξής κείμενο:

- Ως "όχημα" νοείται οιοδήποτε όχημα με κινητήρα των κατηγοριών M2, M3, N2 ή N3, όπως καθορίζεται στο παράρτημα II της οδηγίας 70/156/EΟΚ, το οποίο προορίζεται να χρησιμοποιηθεί στο οδικό δίκτυο και έχει τουλάχιστον τέσσερις τροχούς και εκ κατασκευής μέγιστη ταχύτητα ανώτερη των 25 km/h.

- ως "συσκευή περιορισμού της ταχύτητας" νοείται η συσκευή που περιορίζει την ταχύτητα και προορίζεται να χρησιμοποιηθεί σε όχημα που εμπίπτει στο πεδίο εφαρμογής της παρούσας οδηγίας, για την οποία μπορεί να χορηγηθεί έγκριση τύπου για ξεχωριστή τεχνική ενότητα κατά την έννοια του άρθρου 9α της οδηγίας 70/156/ΕΟΚ. Τα εκ κατασκευής ενσωματωμένα στα οχήματα συστήματα περιορισμού της ταχύτητας οφείλουν να πληρούν τις ίδιες απαιτήσεις με τις συσκευές περιορισμού της ταχύτητας.

2. Η πρώτη πρόταση της παραγράφου 3, σημείο 1.1 του παραρτήματος Ι αντικαθίσταται από το κείμενο:

Σκοπός της παρούσας οδηγίας είναι ο περιορισμός, σε μια καθορισμένη τιμή, της ανώτατης ταχύτητας πορείας των οχημάτων μεταφοράς εμπορευμάτων κατηγορίας N2 και N3 και των οχημάτων μεταφοράς επιβατών κατηγορίας M2 και M3.

Άρθρο 2

1. Από την ..... [3], τα κράτη μέλη δεν μπορούν, για λόγους που αφορούν τις συσκευές περιορισμού της ταχύτητας ή παρόμοια συστήματα

[3] 9 μήνες μετά την έναρξη ισχύος της παρούσας οδηγίας

- να αρνούνται την έγκριση τύπου ΕΚ ή εθνική έγκριση τύπου για όχημα, συσκευή περιορισμού της ταχύτητας ή συναφές σύστημα περιορισμού της ταχύτητας,

- να απαγορεύουν την ταξινόμηση, πώληση ή χρήση οχήματος ή να αρνούνται την πώληση ή τη χρήση συσκευής περιορισμού της ταχύτητας ή συναφούς συστήματος περιορισμού της ταχύτητας,

εφόσον τα οχήματα, οι συσκευές περιορισμού της ταχύτητας ή τα συναφή συστήματα περιορισμού της ταχύτητας πληρούν τις απαιτήσεις των διατάξεων της οδηγίας 92/24/EΟΚ, όπως τροποποιείται από την παρούσα οδηγία.

2. Από την ..... [4], τα κράτη μέλη απαγορεύουν, για λόγους που αφορούν τις συσκευές περιορισμού της ταχύτητας ή συναφή συστήματα περιορισμού της ταχύτητας, την πώληση, την ταξινόμηση ή τη χρήση οχημάτων, συσκευών περιορισμού της ταχύτητας ή συναφών συστημάτων περιορισμού της ταχύτητας που δεν πληρούν τις απαιτήσεις των διατάξεων της οδηγίας 92/24/EΟΚ, όπως τροποποιείται από την παρούσα οδηγία.

[4] 1η ημέρα του μήνα μετά το τέλος του 2ου έτους από την έναρξη ισχύος της τροποποίησης της οδηγίας 92/6/EΟΚ (COM(2001)318 τελικό)

Άρθρο 3

1. Το αργότερο μέχρι την..... [5], τα κράτη μέλη εγκρίνουν και εκδίδουν τις διατάξεις που είναι αναγκαίες για συμμόρφωση προς την παρούσα οδηγία και ενημερώνουν αμέσως την Επιτροπή σχετικά. Οι διατάξεις αυτές τίθενται σε εφαρμογή από...... [6]

[5] 9 μήνες μετά την έναρξη ισχύος της παρούσας οδηγίας

[6] την επόμενη ημέρα μετά την παρέλευση 9 μηνών από την έναρξη ισχύος της παρούσας οδηγίας

2. Κατά τη θέσπιση των ως άνω διατάξεων προστίθεται παραπομπή στην παρούσα οδηγία ή επισυνάπτεται σχετική παραπομπή κατά την επίσημη δημοσίευσή τους. Οι σχετικές ρυθμίσεις καθορίζονται από τα κράτη μέλη.

3. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στο πλαίσιο εφαρμογής της παρούσας οδηγίας.

Άρθρο 4

Η παρούσα οδηγία τίθεται σε ισχύ την τρίτη ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος